„НАРОДИ СУ СТАРИ КОЛИКО И ЊИХОВО ЗНАМЕЊЕ“

Студијско путовање – завршница пројекта Календар сећања „Дан по дан“

Студијско путовање одржано је у Београду 9. 6. 2014. године као једна од завршних активности учесника у међушколском националном пројекту Школски календар сећања: Дан по дан. Циљеви овог стручног скупа били су: 1. да се наставници и ученици из различитих школа у Србији сретну и међусобно упознају после деветомесечне комуникације и рада на пројекту који су се одвијали углавном на интернету и 2. да у седам унапред организованих и испланираних истраживачких шетњи боље упознају места у Београду важна за личности и догађаје који су обележили нашу националну културну и политичку историју (Свети Сава, Деспот Стефан Лазаревић, Вук и Доситеј, Гаврило Принцип, Стеван Мокрањац, Бранислав Нушић и почетак Великог рата). То је истовремено била прилика да учесници у пројекту дају свој допринос обележавању три значајна јубилеја који се ове године славе у Србији: 100-годишњици Мокрањчеве смрти, 150-годишњици рођења Бранислава Нушића и 100-годишњици почетка Великог рата.   
У овом стручном скупу учествовали су сви наставници и стручни сарадници наше школе који су учествовали у пројекту, са унапред утврђеним улогама и одговорностима.  
Олга Васић је с колегиницом из Новог Сада делила улогу водича у истраживачкој шетњи која је била посвећена Светом Сави и у којој су учествовале још две наставнице и двадесетак ученика из школа из Новог Сада, Бачке Паланке и Деспотова. У шетњи је учествовао и пројектни ученички тим којем је Олга била ментор током имплементације пројекта: Бојана Радосављевић, Ивана Данковић, Јана Ковачевић, Лазар Николић, Лука Јокић, Анђела Николић и Миа Рачић.

Храм гради нас је приказ истраживачке шетње посвећене Светом Сави који су урадиле наставнице од прикупљеног материјала.

Јелена Воларов била је вођа истраживачке шетње по Калемегдану посвећене деспоту Стефану Лазаревићу, у којој су учествовали наставница Јелена Бига са делом свог ђачког пројектног тима, ученицима Алексом Бркићем, Иваном Ковачевићем и Николом Манасијевићем, као и наставница и двадесетак ученика из средње школе из Лајковца.   
Приказ истраживања Деспотова шетња – капије Калемегдана направио је Алекса Бркић, ученик наше школе и један од најактивних ученика-истраживача из наше школе.

Александра Мишић преузела је одговорност да помогне водичима у шетњи која је била посвећена мајору Гавриловићу и јунацима из Првог светског рата. У том истраживању учествовали су наставници и ученици из Гимназије Краљево, МТШ „14. октобар“ у Краљеву, СШ из Звечана и основне школе из Новог Пазара.  
Видео приказ Јуначке шетње с мајором Гавриловићем припремила је наставница Гордана Петровић.

Весна Гошовић је учествовала у организацији и координацији студијског путовања, осмишљавању и припреми истраживачких тура и задатака за ученике и бринула о квалитету и успешности целе активности.

Шетње су подразумевале активно учешће ученика и њихов самостални истраживачки рад на основу радних листића са осмишљеним и вођеним истраживачким задацима (испитивање, описивање, снимање посећених места). Ученици су могли да се обрате вођи пута и другим наставницима из групе како би успешно урадили своје задатке. После завршених шетњи, које су трајале између два и по и три сата, сви учесници су се окупили на Калемегдану, где је у 16.00 часова званично завршено студијско путовање које је протекло под заједничким називом Народи су стари колико и њихова знамења.   
Председница удружења просветних радника Србије Заједнице која учи „Сазнање“ Славица Гомилановић поделила је потврде свим учесницима у пројекту. Наставници су добили потврде о учешћу у пројекту и студијском путовању, уверења о завршеној акредитованој онлајн летњој школи Вебциклопедија 1. и захвалнице школама из којих долазе за подршку у учешћу у пројекту. Сви ученици су добили похвалнице за учешће у имплемантацији пројекта Школски календар сећања.

Упркос веома топлом дану, студијско путовање је било веома успешно. Обележиле су га радна енергија и добра комуникација између свих учесника, како наставника тако и ученика. Прикупљени истраживачки материјал послужио је за приказ целог догађаја и за прављење интерактивних квизова на порталу Школски календар сећања, где се налазе најважнији резултати овог важног образовног пројекта који је реализован уз подршку Минисатрства за спољну трговину и телекомуникације РС.   
Наставници из наше школе посебно су поносни због активног учешћа наших ученика у студијском путовању, њиховог одговорног понашања на јавним местима, а посебно због тога што су остварили добру сарадњу и комуникацију са својим вршњацима из других школа. Сви смо боље упознали један део нашег града, стекли нове пријатеље и понели лепе утиске о дану који смо провели у незаборавном дружењу.  
Своје утиске о истраживачком путовању учесници су оставили на лино-табли, која је уграђена у портал.

10.6.2014. Весна Гошовић